Valdís Þóra skrefi nær Evrópumótaröðinni eftir mót helgarinnar Skagakonan Valdís Þóra Jónsdóttir í Leyni á Akranesi er nú einu skrefi nær því að komast inn á Evrópumótaröð kvenna í golfi . Hún komst í dag í gegnum fyrsta stig úrtökumótsins sem fram fer í Marokkó . Kylfingur.is greinir frá því að Valdís Þóra hafnaði í 18. sæti af alls 53 kylfingum en 23 efstu konurnar komust áfram . Í samtali við Kylfing segir Valdís Þóra : „ Ég var með of mörg þrípútt . Það voru ekki mikil vandræði úti á vellinum og ég sló boltann vel . Við vorum að leika af 6.100 metra teigum , völlurinn var mjúkur og boltinn rúllaði ekkert . Hann var líka þröngur og það mátti ekki gera nein mistök í upphafshöggunum – og flatirnar eru flestar litlar og upphækkaðar . Annað höggið var því alltaf mjög langt . “ Valdís Þóra , sem keppir fyrir Leyni á Akranesi , er fjórða konan sem reynir sig við Evrópumótaröðina í golfi . Ólöf María Jónsdóttir úr GK er sú eina sem hefur náð alla leið – en Tinna Jóhannsdóttir úr GK og Ragnhildur Sigurðardóttir úr GR hafa einnig tekið þátt í úrtökumótinu en uppskáru ekki árangur þeirra tilrauna .